กลุ่มทีพีเอ็นเคาะ ค่ารูดอีดีซี0.55%
คลังส่งทีโออาร์อีดีซีพูลถึงมือแบงก์ กลุ่มกรุงเทพ-กสิกร เคาะเสนอค่าธรรมเนียม 0.55%
18 ม.ค. 2560

คลังส่งทีโออาร์อีดีซีพูลถึงมือแบงก์ กลุ่มกรุงเทพ-กสิกร เคาะเสนอค่าธรรมเนียม 0.55% 
นายโชค ณ ระนอง ผู้ช่วยผู้จัดการใหญ่ ธนาคารกรุงเทพ เปิดเผยว่า ขณะนี้ได้รับหนังสือกำหนดหลักเกณฑ์เงื่อนไข (ทีโออาร์) จากกระทรวงการคลัง ในโครงการกระจายจุดรับบัตร (อีดีซี) ตามนโยบายพัฒนาระบบชำระเงินแห่งชาติ (เนชั่นแนล อี-เพย์เมนต์) แล้ว โดยกระทรวงการคลังจะเปิดรับยื่นข้อเสนอจากสถาบันการเงินในวันที่ 27 ม.ค.นี้ 
ทั้งนี้ กลุ่มความร่วมมือ (คอนซอร์เทียม) ของธนาคารกรุงเทพและธนาคารกสิกรไทย ได้กำหนดค่าธรรมเนียมที่คิดกับร้านค้าในอัตรา 0.55% ลดลงจากเดิมที่เคยคิดค่าธรรมเนียมผ่านระบบชำระเงินในประเทศ (ทีพีเอ็น) 0.75% เพื่อจูงใจร้านค้ารับบัตรให้เข้าร่วมโครงการ และถูกกว่าระบบของต่างประเทศที่ใช้ในปัจจุบัน และคิดค่าธรรมเนียม 1.5-2%
อย่างไรก็ดี คาดว่าจะมีผู้เข้าประกวดราคาโครงการนี้ 2 ราย ที่เป็นคอนซอร์เทียมของธนาคารพาณิชย์ทั้งคู่ เนื่องจากทีโออาร์กำหนดให้ทำธุรกิจอีดีซีไม่ต่ำกว่า 2 ปี ทำให้เป็นข้อจำกัดสำหรับผู้ประกอบการหน้าใหม่ ขณะเดียวกันคาดว่าคอนซอร์เทียมอีกรายที่ร่วมกันระหว่าง 6 ธนาคารจะเสนอค่าธรรมเนียมในอัตราใกล้เคียงกัน
ด้าน นายอารักษ์ สุธีวงศ์ รองผู้จัดการใหญ่อาวุโส สายกลยุทธ์ ธนาคารไทยพาณิชย์ กล่าวว่า ยังไม่ได้ข้อสรุปที่ชัดเจนร่วมกันในระหว่าง 6 ธนาคาร ว่าจะกำหนดค่าธรรมเนียมร้านค้ารับบัตรเท่าใด โดยขณะนี้มีอัตราค่าธรรมเนียมหลายระดับ แต่ยืนยันว่าราคาต้องต่ำเพียงพอและแข่งขันกับระบบพร้อมเพย์ได้ด้วย
“ต้องคิดให้รอบคอบเพื่อให้เกิดการจูงใจและส่งเสริมให้มีการใช้อีดีซี เพราะหนึ่งคู่แข่งเราคือพร้อมเพย์ หากรูดบัตรเดบิตเพื่อซื้อของ 200 บาท ค่าธรรมเนียม 0.5% หรือเท่ากับ 1 บาท เมื่อเทียบกับพร้อมเพย์ที่ฟรีแล้ว ร้านค้าจะใช้หรือไม่” นายอารักษ์ กล่าว
ผู้สื่อข่าวรายงานว่า ตามประกาศทีโออาร์ของกระทรวงการคลัง ระบุกรอบเงื่อนไขการให้บริการวางอีดีซี 2 ช่วง โดยต้องวางอุปกรณ์เครื่องรูดบัตรให้แก่หน่วยงานภาครัฐ เช่น ส่วนราชการรัฐวิสาหกิจ และองค์กรปกครองส่วนท้องถิ่น ให้แล้วเสร็จภายในเดือน ก.ย. 2560 และวางอุปกรณ์แก่นิติบุคคล บุคคลธรรมดา หรือร้านค้า ภายในเดือน มี.ค. 2561